
Ehitusloa andmine (Võidu prospekt 17) 

1. ASJAOLUD JA MENETLUSE KÄIK

23.03.2020 ehitisregistri elektroonilisse keskkonda läbivaatamiseks laekus ehitusloa taotlus Võidu prospekt 17 kinnistul (katastriüksuse tunnus 51101:005:0039) asuva ühiselamu hoone (ehitisregistri kood 118000241) I korpuse ja II korpuse osa lammutamiseks koos ehitusprojektiga (töö nr 160320, projekteerija TiTO Arhitektid OÜ).

Hoone II korpus on käesolevaga juba suuremas mahus lammutatud (vastavalt ehitusloale nr 1812271/08328).

28.03.2020 ehitisregistri  keskkonnas  on genereeritud ehitusloa eelnõu nr 2012271/08621, menetluse nr 209457 ning suunatud Arhitektuuri- ja Linnaplaneerimise Ametile, Linnamajandusametile ja Päästeameti Ida päästekeskusele kooskõlastamiseks ning arvamuse avaldamiseks.
07.04.2020 kõik kaasatud isikud kooskõlastasid ehitusloa eelnõu.

Linnamajandusamet kooskõlastas tingimisi märkustega: „Olles tutvunud ehitusprojekti seletuskirjaga jäätmete käitlemise osas annan kooskõlastuse järgmiste märkustega: 1. Küttena võib taaskasutada ainult puhast (lakeerimata, värvimata) puitu. Teisi puidujäätmeid tuleb üle anda selleks luba omavale ettevõtjale; 2. Jäätmete taaskasutamiseks kohapeal (nt. täitematerjalina) tuleb taotleda Keskkonnaametilt registreerimistõendit (taotletakse tasuta ja menetletakse kiiresti); 3. Narva Linnavalitsus ei anna ega näita ettevõtjatele ette kohta, kuhu saab purustatud betoon- ja kivijäätmeid ladustada või täitematerjalina taaskasutada. Üheaegselt sooviksime märkida ära, et Narva Linna ja OÜ Shinok vahel 04.11.2014.a sõlmitud müügilepingu p-ga 6 (6.1.) on kehtestatud, et investeerimiskohustuste täitmisel OÜ Shinok teostab hoone lammutamist osaliselt, mitte täies mahus“.

Arhitektuuri- ja Linnaplaneerimise Amet kooskõlastas tingimisi märkustega: 
„Enne lammutustööde alustamist koos ehitamise alustamise teatisega ehitisregistri elektroonilise keskkonna kaudu esitada:

- piirdeaia paigaldamise asendiplaan, mis on kooskõlastatud maaomanikuga, kellele kuulub piirdeaia paigaldamise asukoha maa-ala,

- kooskõlastatud lammutustööde teostamise ajad ning tehnoloogia kõrval asuva kortermajaga,

- kooskõlastatud linnamajandusametiga  liikluskorralduse  tööde teostamise ajaks, vajadusel tänavate sulgemine,

- asendiplaan lammutustööde  organiseerimise  kavaga, kus on kirjeldatud lammutustööde tehnoloogia,

- kuna projektis puuduvad tehnovõrkude ja rajatiste lahti ühendamise tingimused ja kohad, kooskõlastada tehnovõrgu ja rajatise omanikuga  tehnovõrgu või rajatise lahti ühendamise või vajadusel likvideerimise meetodid,

- juhul, kui lammutustööde läbiviimiseks on vajalik tehnovõrgu ja rajatise ümbertõstmine või mõni muu ehitustöö, koostatakse selle kohta iseseisev ehitusprojekt ning esitatakse selleks vastav ehitusloa taotlus,
- järgida Narva linna heakorra eeskirjad“.
Esitatud dokumentides ehitusseadustiku § 44 toodud ehitusloa andmisest keeldumise põhjused puuduvad. Seega, ehitusloa andmiseks takistusi ei ole.

2.   ÕIGUSLIKUD ALUSED

2.1. Ehitusseadustiku §39 lõike 1 kohaselt ehitusloa annab kohaliku omavalitsuse üksus.

2.2. Narva Linnavalitsuse Arhitektuuri- ja Linnaplaneerimise Ameti põhimääruse §9  lõike 2  kohaselt järelevalve osakonna põhiülesandeks on ehitus- ja kasutuslubade taotluste menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või andmisest keeldumine.
2.3. Ehitusseadustiku § 42 lg 3 p.5 kohaselt ehitusloa kõrvaltingimusena võib eelkõige

       sätestada  ehitise või ehitamise keerukusest tulenevad lisatingimused ehitamiseks.
3. OTSUS

3.1. Anda ehitusluba Võidu prospekt 17 kinnistul (katastritunnus 51101:005:0039) asuva    ühiselamu hoone (ehitisregistri kood 118000241) I korpuse ja II korpuse osa lammutamiseks vastavalt ehitusprojektile (töö nr 160320, projekteerija TiTO Arhitektid OÜ).
3.2. Enne ehitustööde alustamist täita esitatud korralduse punktis 1 Arhitektuuri ja Linnaplaneerimise Ameti kõrvaltingimused ning arvestada Linnamajandusameti märkused. 
4. RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.  

